Það var virkilega gaman að sjá hve margir sáu sér fært að mæta á Íslenskuhátíðina okkar og 50 ára afmælisveislu skólans . Birna Friðbjört S. Hannesdóttir , skólastjóri Tálknafjarðarskóla , setti hátíðina og bauð gesti velkomna . Þar fór hún stuttlega yfir sögu skólans auk framtíðarsýn skólans . Leikskólinn og yngsta stig grunnskóla tók við og var með skemmtilegt tónlistaratriði þar sem þau sungu Íslenskuljóðið hátt og skýrt . Miðstig grunnskóla var með frásögn sem bar nafnið skólinn minn en þar sagði hver nemandi frá einu atriði sem þau elskuðu við skólann sinn . Unglingastigið var með ljóðalestur ásamt því sem þau greindu frá sigurvegurum úr Sögukeppni skólans sem Nemendaráð stóð fyrir í tilefni dótadags þann 22. nóvember síðastliðinn . Það voru 3 nemendur úr skólahóp leikskólans sem báru sigur úr býtum . Við fengum tvo ræðumenn til okkar en það var Lilja Magnúsdóttir , sveitarstjórnarkona , sem ræddi um gildi íslenskrar tungu og öflugs skólastarfs og einnig kom fram Kristjana Andrésdóttir , íbúi á Tálknafirði , sem sagði okkur frá því hvernig lífið var í skólanum þegar hún var lítil stúlka í þessum skóla . Virkilega skemmtilegar frásagnir um skólalífið fyrir 50 árum . Skemmtilegt er að segja frá því að þennan dag fékk skólinn afhent stórt innrammað skjal til staðfestingar að Tálknafjarðarskóli starfi í anda Heilsueflandi skóla . Verkefnið um heilsueflandi skóla er ætlað að styðja skóla í að vinna markvisst að heilsueflingu í starfi sínu . Í því felst að skapa skólaumhverfi sem stuðlar að andlegri , líkamlegri og félagslegri heilsu og vellíðan nemenda og starfsfólks í samvinnu við heimili og nærsamfélag . Skólar koma sér upp heildrænni og vel skipulagðri heilsustefnu þar sem horft er á allt skólasamfélagið í heild . Bestu þakkir til allra sem komu og fögnuðu með okkur .